Forslag til Rådets direktiv om marmelade og frugtgelé samt kastanjecreme bestemt til konsum (96/C 231/07) KOM(95) 722 endelig udg. - 96/0118(CNS)

(Forelagt af Kommissionen den 30. maj 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Der bør foretages en forenkling af visse vertikale direktiver på levnedsmiddelområdet for alene at tage hensyn til de væsentlige krav, som skal opfyldes af de produkter, som omfattes af de pågældende direktiver, så de kan bevæge sig frit i det indre marked, hvilket er i overensstemmelse med konklusionerne fra Det Europæiske Råds møde i Edinburgh den 11. og 12. december 1992, bekræftet i konklusionerne fra Det Europæiske Råds møde i Bruxelles den 10. og 11. december 1993;

der bør drages omsorg for kvaliteten af affattelsen af fællesskabslovgivningen for at gøre den mere tilgængelig i overensstemmelse med retningslinjerne i Rådets resolution af 8. juni 1993 om kvaliteten af affattelsen af EF-lovgivningen (1);

begrundelsen for Rådets direktiv 79/693/EØF af 24. juli 1979 om indbyrdes tilnærmelse af medlemsstaternes lovgivning om marmelade og frugtgelé samt kastanjecreme (2), senest ændret ved direktiv 88/593/EØF (3), var, at forskelle mellem de nationale lovgivninger om de pågældende produkter kunne skabe illoyale konkurrencevilkår, hvilket kunne føre til, at forbrugerne blev vildledt, og disse forskelle havde dermed en direkte indvirkning på fællesmarkedets etablering og funktion;

direktiv 79/693/EØF har derfor haft til formål at fastsætte definitioner og fælles regler for produkternes sammensætning, fabrikationskarakteristika og mærkning for at sikre deres frie bevægelighed inden for EF;

direktiv 79/693/EØF bør tilpasses den almindelige fællesskabslovgivning, der gælder for alle levnedsmidler, navnlig bestemmelserne om farvestoffer, sødestoffer og andre tilladte tilsætningsstoffer;

direktiv 79/693/EØF bør omarbejdes af klarhedsgrunde;

de generelle bestemmelser om mærkning af levnedsmidler, der er fastsat i Rådets direktiv 79/112/EØF (4), senest ændret ved Kommissionens direktiv 93/102/EØF (5), bør anvendes tilsvarende;

af hensyn til de forskellige nationale traditioner for fremstilling af marmelade og frugtgelé samt kastanjecreme bør de eksisterende nationale bestemmelser, som tillader markedsføring af de pågældende produkter med et lavere sukkerindhold, opretholdes;

i medfør af proportionalitetsprincippet, som er udtrykt i traktatens artikel 3 B, stk. 3, bør dette direktiv begrænses til, hvad der er nødvendigt for at nå det tilsigtede formål;

Kommissionen bør have kompetence til at tilpasse nærværende direktiv i medfør af en procedure i Det Stående Levnedsmiddeludvalg;

for at undgå, at der opstår nye hindringer for de frie varebevægelser, bør medlemsstaterne afholde sig fra at vedtage bestemmelser for de pågældende produkter, der er mere detaljerede, eller som ikke er hjemlet i dette direktiv -

UDSTEDT FØLGENDE DIREKTIV:

Artikel 1

Dette direktiv gælder for de i bilag I definerede produkter.

Det gælder ikke for produkter bestemt til fremstilling af kager og andet bagværk eller for tilberedning af frugt bestemt til mælkeprodukter.

Artikel 2

Direktiv 79/112/EØF anvendes for de i bilag I nævnte produkter med følgende undtagelser:

1) Varebetegnelserne i bilag I er forbeholdt de i bilaget nævnte produkter og skal benyttes i handelen for at betegne dem.

2) Varebetegnelsen suppleres med en angivelse af den eller de anvendte frugter i aftagende rækkefølge efter de anvendte råvarers vægtmængde. For produkter fremstillet af tre eller flere frugter kan denne angivelse dog erstattes af angivelsen »flere frugter«, af en tilsvarende angivelse eller af en angivelse af antallet af anvendte frugter.

3) Mærkningen skal oplyse om det faktiske indhold af frugt ved angivelsen »fremstillet af . . . g frugt pr. 100 g«, eventuelt efter fradrag af vægten af den vandmængde, der er anvendt ved tilberedningen af det vandige udtræk.

4) Mærkningen skal oplyse om det samlede indhold af sukker ved angivelsen ». . . gram per 100 gram«, idet dette tal angiver den refraktometriske værdi af det færdige produkt, bestemt ved 20 °C med en tolerance på ± 3 refraktometriske grader.

Denne angivelse skal dog ikke figurere i mærkningen, når den angiver mængden af sukker i henhold til Rådets direktiv 90/496/EØF (6).

5) Angivelserne i nr. 3 og 4 skal figurere i samme synsfelt som varebetegnelsen med klart synlige bogstaver.

Artikel 3

Medlemsstaterne afholder sig fra at vedtage nationale bestemmelser for de omhandlede produkter, der er mere detaljerede, eller som ikke er hjemlet i dette direktiv.

Artikel 4

Til fremstilling af de i bilag I definerede produkter må kun anvendes de ingredienser, der er nævnt i bilag II, og råvarer, der er i overensstemmelse med bilag III.

Artikel 5

Tilpasning af dette direktiv til de almindelige EF-bestemmelser, der gælder for levnedsmidler, samt til den tekniske udvikling sker efter proceduren i artikel 6.

Artikel 6

Kommissionen bistås af Det Stående Levnedsmiddeludvalg, i det følgende benævnt »udvalget«, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 7

Direktiv 77/693/EØF ophæves med virkning fra den 1. oktober 1997.

Henvisninger til nævnte direktiv betragtes som henvisninger til nærværende direktiv.

Artikel 8

Medlemsstaterne sætter senest den 1. oktober 1997 de nødvendige love og administrative bestemmelser i kraft for at efterkomme dette direktiv. De underretter straks Kommissionen herom.

Disse bestemmelser anvendes på en sådan måde, at:

- markedsføring af de i bilag I definerede produkter, der er i overensstemmelse med definitionerne og bestemmelserne i dette direktiv, tillades fra den 1. oktober 1997

- markedsføring af produkter, som ikke er i overensstemmelse med dette direktiv, forbydes fra den 1. april 1998.

Dog er markedsføring af produkter, som ikke er i overensstemmelse med dette direktiv, men som er mærket i overensstemmelse med direktiv 79/693/EØF inden den 1. oktober 1997 tilladt, indtil lagrene er opbrugt.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 9

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 10

Dette direktiv er rettet til medlemsstaterne.

(1) EFT nr. C 166 af 17. 6. 1993, s. 1.

(2) EFT nr. L 205 af 13. 8. 1979, s. 5.

(3) EFT nr. L 318 af 25. 11. 1988, s. 44.

(4) EFT nr. L 33 af 8. 2. 1979, s. 1.

(5) EFT nr. L 291 af 25. 11. 1993, s. 14.

(6) EFT nr. L 276 af 6. 10. 1990, s. 40.

BILAG I

VARERNES BETEGNELSER OG DEFINITIONER

I. DEFINITIONER

1. Marmelade

- Marmelade er en blanding med passende geléagtig konsistens af sukker, pulp og/eller puré af en eller flere frugtsorter og vand.

Den mængde pulp og/eller puré, der anvendes til fremstilling af 1 000 g færdigt produkt, må ikke være under:

350 g i almindelighed

250 g for solbær, hyben, kvæder

150 g for ingefær

160 g for acajounødder

60 g for passionsfrugter.

- Marmelade ekstra er en blanding med passende geléagtig konsistens af sukker og ikke-koncentreret pulp af en eller flere frugtsorter samt vand. Dog kan marmelade ekstra af hyben og marmelade ekstra uden kerner af hindbær og brombær fremstilles helt eller delvis af ikke-koncentreret puré af disse frugter. Følgende frugter kan ikke anvendes som blanding ved fremstilling af marmelade ekstra: æbler, pærer, blommer med sten, meloner, vandmeloner, vindruer, græskar, agurker og tomater.

Den minimale mængde pulp, der anvendes til fremstilling af 1 000 g færdigt produkt, må ikke være under:

450 g i almindelighed

350 g for solbær, hyben, kvæder

250 g for ingefær

230 g for acajounødder

80 g for passionsfrugter.

2. Gelé

- Gelé er en blanding med tilstrækkelig geléagtig konsistens af sukker samt saft og/eller vandigt udtræk af en eller flere frugtsorter.

Mængden af saft og/eller vandigt udtræk, der anvendes til fremstilling af 1 000 g færdigt produkt, må ikke være under den mængde, der er fastsat for fremstilling af marmelade. Disse mængder beregnes efter fradrag af vægten af det vand, der er anvendt ved tilberedningen af de vandige udtræk.

- For gelé ekstra må den mængde saft og/eller vandigt udtræk, der anvendes til fremstilling af 1 000 g færdigt produkt, dog ikke være under den mængde, der er fastsat for fremstilling af marmelade extra. Disse mængder beregnes efter fradrag af vægten af det vand, der er anvendt ved tilberedningen af de vandige udtræk. Følgende frugter kan ikke anvendes som blanding ved fremstilling af gelé ekstra: æbler, pærer, blommer med sten, meloner, vandmeloner, vindruer, græskar, agurker og tomater.

3. Marmelade af citrusfrugter

- Marmelade af citrusfrugter er en blanding med passende geléagtig konsistens af vand, sukker og en eller flere af følgende produkter, fremstillet på basis af citrusfrugter: pulp, puré, saft, vandigt udtræk og skaller.

Den mængde citrusfrugter, der anvendes ved fremstillingen af 1 000 g færdigt produkt, må ikke være under 200 g, hvoraf mindst 75 g skal hidrøre fra frugtskallen.

- For marmelade ekstra af citrusfrugter må den mængde citrusfrugter, der anvendes ved fremstillingen af 1 000 g færdigt produkt, dog ikke være under 350 g, hvoraf mindst 130 g skal hidrøre fra furgtskallen.

- Betegnelsen »marmeladegelé af citrusfrugter« eller »marmeladegelé ekstra af citrusfrugter« betegner et produkt helt uden uopløselige bestanddele, dog eventuelt med små mængder finskåret frugtskal.

4. Kastanjecreme

Kastanjecreme er en blanding med passende konsistens af vand, sukker og mindst 380 g kastanjepuré (af Castanea sativa) pr. 1 000 g færdigt produkt.

II. Sukkeret kan helt eller delvis erstattes af sødestoffer som omhandlet i direktiv 94/35/EF (1).

III. De under punkt 1-4 definerede produkter skal indeholde mindst 60 % opløseligt tørstof, bestemt med refraktometer.

Dog kan medlemsstaterne tillade anvendelse af de forbeholdte varebetegnelser for de under punkt 1-4 definerede produkter, som har et indhold af opløseligt tørstof på under 60 %.

IV. Bestemmelsen i punkt III gælder ikke for produkter, hvor sukkeret er blevet helt eller delvis erstattet med sødestoffer.

V. For blandinger nedsættes de under punkt I fastsatte mindsteindhold af de forskellige frugtsorter proportionalt med de anvendte procentdele.

(1) EFT nr. L 237 af 10. 9. 1994, s. 3.

BILAG II

De i bilag I definerede produkter kan tilsættes følgende ingredienser:

- honning, kandissukker: i alle produkter som hel eller delvis erstatning for sukker

- frugtsaft: udelukkende i marmelade, gelé, gelé ekstra

- saft af citrusfrugter i produkter fremstillet på basis af andre frugter: udelukkende i marmelade, marmelade ekstra, gelé og gelé ekstra

- saft af røde frugter: udelukkende i marmelade og marmelade ekstra fremstillet på basis af hyben, jordbær, hindbær, stikkelsbær, ribs og blommer

- saft af rødbeder: udelukkende i marmelade og gelé fremstillet på basis af jordbær, stikkelsbær, ribs og blommer

- essentielle olier af citrusfrugter: udelukkende i de produkter, der er defineret i bilag I, punkt 3

- spiselige olier og fedtstoffer som skumdæmpende midler: i alle de i bilag I definerede produkter

- flydende pektin: i alle de i bilag I definerede produkter

- skal af citrusfrugter og blade af Pelargonium odoratissimum: i marmelade, marmelade ekstra, gelé og gelé ekstra, når disse fremstilles på basis af kvæder

- spirituosa, vin og hedvin, nødder, hasselnødder, mandler, krydderurter, krydderier, vanilje og vaniljeekstrakt: i alle de i bilag I definerede produkter.

BILAG III

A. DEFINITIONER

I dette direktiv forstås ved:

1. Frugt

- frisk, sund frugt, uden tegn på fordærv, som ikke er frataget nogen af sine væsentlige bestanddele og er nået til en passende modenhed, efter rensning, renskæring og fjernelse af blomst

- i dette direktiv betragtes tomater, de spiselige dele af rabarberstilke, gulerødder og søde kartofler også som frugt

- udtrykket »ingefær« betegner de spiselige rødder af ingefærplanten, konserverede eller friske.

2. Frugtpulp

den spiselige del af hele frugten, skrællet eller befriet for kerner, idet denne spiselige del kan være skåret i stykker eller moset, men ikke pureret.

3. Frugtpuré

den spiselige del af hele frugten, skrællet eller befriet for kerner, idet denne spiselige del er pureret ved sigtning eller lignende processer.

4. Vandigt frugtudtræk

det vandige udtræk af frugt, som bortset fra det uundgåelige svind ved normal god fremstillingspraksis indeholder alle de bestanddele af de anvendte frugter, der er opløselige i vand.

5. Sukker

De tilladte sukkerarter er:

1. de sukkerarter, der er defineret i direktiv 73/437/EØF

2. fruktose

3. sukkerarter afledt af frugt.

B. BEHANDLING AF RÅVARER

1. a) De i del A, punkt 1-4, definerede produkter kan underkastes følgende behandlinger:

- varme- eller kuldebehandling

- frysetørring

- koncentrering i det omfang, det er teknisk muligt.

b) Når de er bestemt til fremstilling af marmelade, gelé og marmelade af citrusfrugter, kan disse produkter ligeledes tilsættes svovldioxid (E 220) eller salte heraf (E 221, E 222, E 223, E 224, E 226 og E 227).

2. Ingefær kan tørres eller konserveres i sirup.

3. Abrikoser, der er bestemt til fremstilling af marmelade, kan ligeledes dehydreres, dog ikke ved frysetørring.

4. Kastanjer kan i en kortere periode opblødes i en vandig opløsning af svovldioxid eller salte heraf (E 221, E 222, E 223, E 224, E 226 og E 227).

5. Skaller af citrusfrugter kan konserveres i saltlage.